google/wiki40b huggingface dataset:
Smeltės botaninis draustinis

Vieta

Draustinis yra industrializuotoje teritorijoje, driekiasi pagal pusiasalio rytinę ribą. Pietinį kraštą riboja Konteinerių terminalo teritorija. Nedidelė šiaurinė draustinio dalis (apie 300 m ilgio ir 15 m pločio) yra Tarptautinės jūrų perkėlos teritorijoje. Vakarinė riba remiasi į Perkėlos gatvę, rytinė – Malkų įlankos pakrantę. Kranto linijos ilgis palei Malkų įlanką – 1534 m, industrializacijos nepaliestas kranto linijos ilgis – 1162 m. Draustinio plotas – 2,8 ha.

Ekologija

Halofilinių augalų bendrijos Lietuvoje labai retos ir baigia išnykti. Statant Tarptautinę jūrų perkėlą Smeltės pusiasalyje buvo sunaikinta 0,5 ha halofilinė pieva, kur augo dauguma Lietuvoje aptinkamų halofitų rūšių. Didžiausia išlikusi šių bendrijų grupė – Smeltės pusiasalyje, Smeltės botaninio draustinio teritorijoje.
Draustinyje Malkų įlankos pakrantės juostoje yra retų ir saugomų augalų – trispalvio astro (Aster tripolium), pajūrinės pienažolės (Glaux maritima), druskinio vikšrio (Juncus gerardii), pajūrinės narytžolės (Triglocin maritimum) – augavietės.
Draustiniui priklausanti Malkų įlankos pakrantė apaugusi paprastosios nendrės sąžalynais, kiek rečiau auga melsvasis meldas, vietomis įsiterpia nedideli kupstinės šluotsmilgės, plačialapio švendro sąžalynai. Apie 40 % kranto linijos lieka neužaugę makrofitais. Nemaža dalis Malkų įlankos kranto grįsta akmenimis. Trispalvis astras, pajūrinė pienažolė, druskinis vikšris auga tik ties sausumos ir vandens riba. Likusią draustinio teritorijos dalį sudaro sausa pieva, kurioje dominuoja dirvoninis kietis, smiltyninis lendrūnas, paprastasis varputis, paprastoji šunažolė, auga dirvinė usnis.
Spalio 29

Vardadieniai

Emelinda-Gelgaudas-Narcizas-Tolvyde-Violeta
Antanas Čiužas

Biografija

1943 m. baigė Kuktiškių šešiametę mokyklą, 1950 m. – Utenos pirmąją vidurinę mokyklą. 1955 m. baigė Vilniaus universitetą. 1964 m. ekonomikos mokslų kandidatas.
1956–1964 m. dirbo Ekonomikos institute. 1964–1970 m. Kauno politechnikos instituto Vilniaus filialo, nuo 1993 m. Vytauto Didžiojo universiteto dėstytojas, nuo 1964 m. docentas. 1966–1977 m. Vilniaus miesto liaudies universiteto Techninių žinių fakulteto dekanas. 1970–1977 m. dirbo Istorijos instituto Filosofijos, sociologijos ir teisės skyriuje. Nuo 1977 m. Filosofijos, sociologijos ir teisės instituto (nuo 1995 m. institutas, nuo 2002 m. Socialinių tyrimų institutas) mokslo darbuotojas, nuo 1995 m. Etnosociologijos skyriaus vadovas.
Abergavenis

Istorija

Romėnų laikais vadintas Gobannium.
Overwatch

Pasaulis

„Overwatch“ veiksmas vyksta Žemėje, netolimoje ateityje. Didelio masto globalioje krizėje, žaidime pramintoje Omnic Crisis, žmonija kovojo prieš tam tikrus robotus su dirbtiniu intelektu, žaidime vadinamus omnic robotais. Pabaigti šią krizę buvo sukurta tarptautinė komanda pavadinimu Overwatch. Žaidimas vyksta tuo metu, kai krizė jau pasibaigusi, Overwatch nebeegzistuoja, o buvę jos nariai dirba samdiniais.
„Overwatch“ yra pirmasis naujas „Blizzard“ pasaulis nuo 1998 m., kuomet bendrovė pristatė žaidimą „StarCraft“. Iki „Overwatch“ visi „Blizzard“ žaidimai naudojo „StarCraft“, „WarCraft“ ar „Diablo“ pasaulius ir personažus.
Somonijonas

Istorija

Senasis gyvenvietės pavadinimas - Koktašas (Кокташ - tiurkų kalbomis "mėlynasis akmuo"). Čia būta didelio akmens, kuris buvo gerbiamas vietinių dėl gydomųjų galių. 1927 m. Koktašas tapo rajono centru. 1938 m. tapo miesto tipo gyvenviete, kuri pavadinta Karhano Sardarovo, su basmačiais kovojusio komunisto garbei. 1970 m. minint Lenino šimtmečio jubiliejų, pervadinta Leninsku. 1999 m. vėl pervadinta į Somonijoną minint 1100 metų tadžikų kilmės Samanidų dinastijos sukaktį.
Šventosios-Nevėžio kanalas

Istorija

Sovietmečiu Panevėžio pramonės įmonėms pritrūkus vandens, nuspręsta Kavarske užtvenkti Šventosios upę bei ant užtvankos pastačius siurblinę pumpuoti vandenį į Nevėžį. Ši upė ir jos intakai ypač nusekdavo vasarą. 1962 m. Nevėžio nuotėkiui padidinti buvo įrengtas Kavarsko tvenkinys. Kanalas buvo iškastas 1961–1963 m. Juo į Nevėžį tekėjo iki 4,5 m³/s vandens. Buvo įrengta ir iki 2000 m. veikė vandens kėlimo stotis – keturi 450 kilovatų galios siurbliai. Dalis Šventosios vandens buvo pakeliama daugiau nei 20 metrų. Perpumpuojamo vandens kiekis priklausė nuo meteorologinių sąlygų konkrečiais metais. Per metus vidutiniškai buvo perpumpuojama 12 500 tūkst. m³ vandens. Įmonių vandens poreikis sudarė apie 20 procentų viso perpumpuojamo vandens, kitą dalį – aplinkosauginis debitas.
Po nepriklausomybės atgavimo siurblinė Kavarske veikė tik epizodiškai per sausras. LR Vyriausybės 2000 m. birželio 5 d. nutarimu Nr. 642 buvo patvirtinta Nevėžio vandens debito palaikymo programa. Joje buvo pažymėta, kad upės aplinkosauginiam vandens debitui, tinkamai vandens kokybei ir ekosistemų stabilumui užtikrinti, Panevėžio reikmėms tenkinti būtina (sausuoju metų laikotarpiu) papildyti Nevėžio vandens išteklius iš Šventosios upės, panaudojant Kavarsko siurblinę. Programa buvo sudaryta 3 metams.
Pastaruoju metu kanalas apleistas. Pati Šventosios užtvanka buvo išnuomota, nuo 2002 m. čia pradėjo veikti mažoji Kavarsko hidroelektrinė (1 MW galios). Siurblinės priežiūrą vykdžiusi Kavarske registruota įmonė UAB „Šventosios vanduo“ 2004 m. buvo likviduota.
Saulius Barauskis

Biografija

1982 m. baigė Kelmės 1-ąją vidurinę mokyklą. UAB „Milda“ degalinės vadovas.
Partijos Tvarka ir teisingumas (liberalai demokratai) Kelmės rajono skyriaus narys. 2007–2011 m. ir nuo 2011 m. Kelmės rajono savivaldybės tarybos narys. 
Sutuoktinė Daiva, vaikai Rūta, Arnoldas.
Razer

Istorija

„Razer“ buvo įkurta 2005 m. grupės inžinierių ir pardavėjų, siekusių sukurti aukštos klasės kompiuterinę pelę Boomslang, skirtą specialiai kompiuterių žaidėjams. Reklamuojant produktą rinkoje teigta, jog tai pirmoji pasaulyje kompiuterinė pelė su 2000 dpi jautrumo skale, suteikiančia itin tikslų valdymą. 
„Razer“ buvo viena pirmųjų įmonių, pradėjusių remti žaidėjus, dalyvaujančius tarptautiniuose e-sporto turnyruose, o tai savo ruožtu prisidėjo prie profesionalų žaidimo reiškinio atsiradimo. Johnathan „Fatal1ty“ Wendel buvo vienas iš 12 pirmųjų „Razer“ remiamų profesionalių žaidėjų. Įmonė taip pat buvo viena pirmųjų, pradėjusių remti žaidėjų komandas ir teikti piniginius prizus už pasiekimus įvairiuose elektroninio sporto turnyruose, kaip kad World Cyber Games. „Razer“ ir toliau remia pagrindinius tarptautinius turnyrus, profesionalius žaidėjus ar komandas.

Produktai

Visi „Razer“ produktai pavadinti pagal plėšrius ar nuodingus gyvūnus: gyvačių vardais (pelės), vabzdžių (pelių kilimėliai), voragyvių (klaviatūros), jūrų būtybių (garso prietaisai) ir pan. Razer Blade nešiojamas kompiuteris bei Project Fiona planšetinis kompiuteris, pristatytas 2012 m. Consumer Electronics Show parodoje, yra bene vienintelės išimtys.
Savo produktus įmonė kuria bendradarbiaudama su kitomis įmonėmis ir profesionaliais žaidėjais.
Enocho knyga

Enocho knyga – vienas žinomiausių Senojo Testamento apokrifų. Ši knyga cituojama Judo laiške, įeinančiame į Naująjį Testamentą. Tekstas minimas ankstyvosios krikščionybės rašytojų – Tertuliano, Origeno ir kitų. Tačiau pats tekstas nebuvo žinomas iki XVIII a., kai Enocho knyga buvo surasta Etiopijos ortodoksų bažnyčios Biblijoje, kurioje ši knyga įeina į kanoną.
Nuo to laiko tekstas buvo ne kartą verčiamas ir perleidžiamas įvairiomis kalbomis. Į rusų kalbą knyga išversta iš vokiečių ir kartu su komentarais išleista 1888 m. Kazanėje protojerėjaus Aleksandro Smirnovo.
Apokrifinėje Enocho knygoje rašoma, kad angelai ėmė sau į žmonas žemiškąsias moteris. Po viso to kilęs tvanas. Šis epizodas minimas ir Pradžios knygoje.
Be šio teksto, dar vadinamo Pirmąja Enocho knyga arba Etiopiškąja Enocho knyga, taip pat esama Slaviškosios Enocho knygos (Antroji Enocho knyga) ir Dangiškųjų Rūmų knygos (Trečioji Enocho knyga). Tarp savęs tekstai, neskaitant pagrindinio veikėjo vardo, jokių kitokių panašumų neturi.
Kečupas

Kečupas (angl. ketchup) – koncentruoto skonio maisto produktas, pagamintas naudoti kaip prieskonis arba papildyti padažams, suteikiantis specifinį pikantišką skonį ir kvapą. Spalva priklauso nuo bazei panaudoto produkto, konsistencija – tiršta.
Senuosiuose tradiciniuose receptuose kaip bazė buvo naudojami kiaušinių baltymai, grybai, austrės, midijos, graikiniai riešutai ir kt. Šiuolaikiniuose receptuose dažniausiai naudojama pomidorų pasta arba trinti pomidorai. Pomidorų kečupas kartais dar pavadinamas raudonuoju arba pomidorų padažu (angl. red sauce, tomato sauce).
Kečupas yra saldus ir itin stipraus pikantiško skonio tirštas maisto produktas, pagamintas naudojant cukrų ar saldiklius, druską, actą, prieskonius. Priklausomai nuo recepto gali būti naudojami svogūnai, kalendros, gvazdikėliai, kmynai, česnakai, garstyčios, salierai, cinamonas, imbierai ir kt.
Kai kuriose kultūrose grynas kečupas dažnai naudojamas ir kaip pigus padažo pakaitalas, skonį suteikiantis ar pakeičiantis produktas įvairiems riebiems, greito paruošimo ar aliejuje virtiems patiekalams – fri bulvytėms, mėsainiams, dešrainiams, bulvių traškučiams, riebiai mėsai ir pan.

Pavadinimo kilmė

Pavadinimas „kečupas“ kilo iš kinų amojų tarmės žodžio kôe-chiap arba kê-chiap, kuriuo XVII a. vadintas koncentruotas marinuotos žuvies sūrymas. XVIII a. iš tokio koncentruoto sūrymo Malajų salose pradėtas gaminti produktas, vadintas kecap, o šį žodį vėliau perėmė anglai.
Kunstkamera

Kunstkamera (vok. Kunstkammer 'retenybių kabinetas, muziejus') – pirmasis muziejus Rusijoje, įkurtas Petro I ir baigtas įrengti po jo mirties 1727 m. Sankt Peterburge, carui grįžus iš Didžiosios pasiuntinybės Vakarų Europoje. Lankydamasis tenykščiuose muziejuose, Petras I negailėjo lėšų įvairių eksponatų pirkimui ir jų siuntimui į Rusiją.
Kunstkameros statinyje įsikūrusios Petro I Didžiojo antropologijos ir etnografijos muziejaus unikalios kolekcijos, turinčios apie 2 mln. eksponatų. Ši įstaiga be plačiai pristatomos įvairių tautų ir kultūrų istorijos, senienų rinkinių labiausiai žinoma dėl joje sukauptų „išsigimėlių“ – anatominių retenybių ir anomalijų. Muziejus įsikūręs vaizdingoje Universitetskaja krantinėje, priešais Žiemos rūmus. Statinio fasadas yra tapęs Rusijos mokslų akademijos simboliu.
Sudargas (karvedys)

Sudargas – senovės lietuvių karvedys, žemaičių didžiūnas. Gyveno XIV a. pr.
1308 m. Sudargas su Mansčiu ir 5000 karių kariauna per Kuršių neriją pateko į kryžiuočių užgrobtą Sembą ir nusiaubė Pavandenės ir Rūdavos apylinkes. 1317 m. kryžiuočiai sunaikino Sudargo pilį, o jo šeimyną išsivarė vergijon.
Melnikas (Bulgarija)

Paveldas

Melnikas yra architektūrinis rezervatas turintis 96 architektūros paminklus. Miestas išsidėstęs įspūdingo kraštovaizdžio vietoje – už jo iškilę aštriabriauniai smiltainio kalnai, primenantys obeliskus, grybus, bokštus, piramides. 6 km į pietryčius nuo Melniko įsikūręs Roženo vienuolynas. Melnike yra XII-XIII a. bizantiškas namas, 1754 m. pastatytas Kordopulovo namas, kuriame gaminamas stiprus vietinis vynas, 1815 m. Pašovo namas (jame dabar veikia miesto istorijos muziejus), Pašos namas (pastatytas turtingo bėjaus Osmanų laikais), stovi keletas senų bažnyčių: Šv. Nikolajaus (XIII a.), Šv. Petro ir Pauliaus (1840 m.), Šv. Nikolajaus Stebukladario (1756 m.), Šv. Antano.

Istorija

Manoma, kad senovėje Melniko vietoje gyveno trakų gentis medžiai. Romėnų laikais pastatytas tiltas, išlikęs iki šių dienų. Vėliau čia įsikūrė slavai ir pavadino vietovę Melniku (nuo mel – kreida). Miestas suklestėjo valdant bulgarų chanui Presianui. Menikas tapo autonomiškos kunigaikštystės, valdytos Aleksijaus Slavo, centru. Osmanų laikais miestas nuskurdo, tačiau vėl atsigavo Bulgarijos atgimimo metu, kuomet tapo svarbiu vyno ir tabako eksporto centru. Pirmojo Balkanų karo metu buvo apgriautas, nuniokotas gaisro. Vėliau miestą atstatė graikai. 1913 m. graikai išsikraustė.
Romanian Top 100

Romanian Top 100 yra oficialus Rumunijos muzikos įrašų topas. Jis sukurtas 1996 m. ir susidaro iš radijo stočių grojaraščių bei singlų ar albumų pardavimų. Topas pripažįstamas kaip Europos oficialus „Billboard“ padalinys – „Music & Media“.
Atlikėja, kurios singlai daugiausiai kartų šiame tope iškopė į pirmą vietą, yra Madonna su aštuoniais singlais. Daina užsibuvusi daugiausiai laiko (12 savaičių) pirmoje vietoje yra „Say It Right“, kurią atlieka Nelly Furtado.
Gago Coutinho

Gago Kutinijas (portug. Gago Coutinho, pilnas vardas: portug. Carlos Viegas Gago Coutinho; 1869 m. vasario 17 d. – 1959 m. vasario 18 d.) – Portugalijos aviacijos pionierius, kuris kartu su aviatoriumi Sacadura Cabral pirmas perskrido pietų Atlanto vandenyną 1922 metais.
Gago Coutinho gimė 1869 metų vasario 17 dieną Ažudoje, viename iš Lisabonos rajonų. Nuo 1898 metų pirmosios kelionės į Rytų Timorą metu jis pasižymėjo kaip kartografas ir geodezininkas. Susitikimas su Sacadura Cabral paskatino jį atsiduoti oro navigacijos problemų tyrinėjimui, kas nuvedė prie dirbtinio sekstanto išvystymo, vėliau pardavinėto Vokietijos kompanijos Plath ir pavadinto „Gago Coutinho sistema“. Kartu jie išrado „brokerio kryptis“, kad kompensuotų vėjo sukeltus nukrypimus. Šie įrenginiai buvo išbandyti Lisabona-Funšalis skrydžio metu 1921-aisiais. Tokiu būdu pasiruošę, 1922 metais Brazilijos Nepriklausomybės šimtmečio šventimo proga abu pilotai pirmieji perskrido pietų Atlantą ir buvo sutikti su dideliu entuziazmu tiek daugelyje Brazilijos miestų, tiek ir Portugalijoje. Įdomu, kad kelionės metu buvo naudotasi net trimis lėktuvais.
Pirmasis lėktuvas buvo Fairey II-D pavadinimu „Lusitania“. Juo skrido iš Lisabonos Kanarų salų link iki Kabo Verdės. Tačiau lėktuvas nusileidimo metu buvo pažeistas, o antrajam Fairy sugedo variklis. Tokiu būdu jiems buvo nusiųstas trečiasis lėktuvas į Fernando de Noronijos salą ir skrydis iki Rio de Žaneiro užsibaigė sėkmingai. Tai buvo ne tik pirmas skrydis per Pietų Atlantą, bet kartu tai buvo pirmas kartas kai pilotai naudojosi moksline oro navigacija.
Gago Coutinho įgijo visuotinį pripažinimą ir buvo apdovanotas aukščiausiais bei prestižiškiausiais garbės apdovanojimais tiek Portugalijoje, tiek ir kitose užsienio šalyse. Paskutiniais savo gyvenimo metais jam buvo suteiktas admirolo laipsnis.
Gago Coutinho mirė sulaukęs 90 metų kitą dieną iškart po gimtadienio. Palaidotas Ažudos-Lisabonos kapinėse, tuo tarpu jo sekstantinė sistema, paskutinis lėktuvas, taip pat ir Fairy yra eksponuojami Laivybos muziejuje Lisabonoje.
Juodšilių Šv. Uršulės Leduchovskos gimnazija

Istorija

Juodšiliuose mokykla įkurta 1919 m. Nuo 1927 m. mokyklą globojo šv. Uršulė Leduchovska. 1933 m. akcijos „100 mokyklų Vilniaus kraštui“ metu pastatytas ir mokyklai atiduotas naujas, medinis pastatas. Po Antrojo pasaulinio karo atsirado rusų, vėliau lietuvių klasės. Mokykla tapo trikalbė. 1965 m. pastatytas 3 aukštų mūrinis mokyklos pastatas. 1991 m. lietuviškos klasės perkeltos į buvusios specialiosios internatinės mokyklos pastatą, įkurta savarankiška lietuviška mokykla.
1992 m. liepos 21 d. Vilniaus rajono Juodšilių vidurinė mokykla reorganizuota į rusų (Juodšilių 1–oji vidurinė) ir į lenkų (Juodšilių 2-oji vidurinė) mokyklas. Įkurta savarankiška lenkų mokykla. 1994 m. išėjo pirmoji savarankiškos lenkų Juodšilių 2-osios vidurinės mokyklos abiturientų laida. 1995 m. suremontuotas medinio mokyklos pastato pirmasis aukštas. 2000 m. 11-12 klasėse įvestas profilinis mokymas. 2000 m. gruodžio 21 d. po kapitalinio remonto pašventintas antrasis mokyklos aukštas. 2002 m. spalio 30 d. Vilniaus rajono savivaldybės taryba sprendimu mokyklai suteikė Uršulės Leduchovskos vardą. Palaimintosios Uršulės Leduchovskos vardo suteikimo mokyklai šventė įvyko 2003 m. vasario 28 d.
Kalabaro karalystė

Geografija

Kalabaro karalystės teritorija apėmė dabartinės Nigerijos Akva Ibomo valstiją ir Kroso upės valstiją, bei dalinai gretimas Abijos valstiją ir Imo valstiją, taip pat gretimas teritorijas Kamerūne bei Pusiaujo Gvinėjoje (Fernando Po sala).

Klestėjimas

Nėra aiškiai žinoma, kada prasidėjo Kalabaro karalystė. Nors legendos nukelia jos ištakas dar į priešistorinius laikus, gali būti, kad Kalabaro karalystės teritorijos valstybės susiformavo maždaug XIV a., maždaug tuo metu, kai klestėjo kitų pietinės Nigerijos tautų valstybės.
Kalabaras buvo viena svarbiausių prekybinių valstybių. Kalabaro karalystėje greičiausiai jau apie XV a. pradėti naudoti pirmieji Afrikoje į pietus nuo Sacharos pinigai. Jie vadinti okpoho, o vėliau paplito po visas Benino civilizacijos valstybes ir tapo žinomi kaip manilos.

Nigerijos sudėtyje

XX a. pradžioje Kalabaro karalystė atiteko Britų imperijai. Ji buvo inkorporuota į Pietų Nigerijos protektoratą, o jos sostinė Kalabaras tapo pirmąja Nigerijos sostine. Nuo jos tuo metu atplėštos kai kurios teritorijos, kurios tapo Kamerūno ir Pusiaujo Gvinėjos dalimi.
Po Nigerijos nepriklausomybės, Kalabaras buvo sujungtas kartu su istoriniais Nigerio deltos ir Igbolando regionais į bendrą Rytinį regioną. 1979 m. nuo jo buvo atskirta Pietryčių valstija (vėliau Kroso upės valstija), kuri iš dalies atitiko Kalabaro regioną. 1987 m. nuo šios valstijos atskirta Akva Ibomo valstija.
Skerdynės Romoje (filmas)

Turinys

1944-ieji metai, Roma. Miestas okupuotas Vokietijos ir tai kelia gyventojų nepasitenkinimą. Būrys italų partizanų nusprendžia surengti diversiją ir susprogdinti bombą gatve žygiuojant vokiečių kareiviams. Žūna 33 kareiviai ir iš Berlyno gaunamas nurodymas – už kiekvieną kritusį nužudyti 10 italų. Įsakymo vykdymas pavedamas SS dalinio vadovui pulkininkui Herbertui Kapleriui, kuris užduočiai atlikti turi 24 valandas. Surenkami visi kaliniai, tačiau jų neužtenka ir Kapleriui tenka skubiai sudaryti būsimų aukų sąrašą. Dvasininkas Antonelis, kurį su Kapleriu sieja artimesnė pažintis, bando sutrukdyti egzekucijai, tačiau pulkininkas, nors ir nepritariantis pasirinktai keršto formai, pasiryžęs įvykdyti įsakymą. Matydamas, kad jam nepavyks nieko pakeisti, Antonelis savanoriškai prisijungia prie atrinktųjų mirti...
Stadion Rote Erde

Istorija

Nuo 1937 m. iki pastatant Westfalenstadion (dabar Signal Iduna Park) stadionas buvo Borussia Dortmund „namais“.
Šeštajame XX a. dešimtmetyje dėka papildomai įrengtos medinės stovėjimui skirtos tribūnos stadionas galėjo sutalpinti iki 42 000 žiūrovų.
Karo metais Dortmundas buvo bombarduotas, stadionas taip pat nukentėjo. Pokario metais pertvarkytas. Penktajame ir šeštajame dešimtmečiuose Borussia Dortmund čia laimėjo nemažai rungtynių. Atidarius Westfalenstadion, pagalbinė medinė tribūna buvo nugriauta.
Šiandien Rote Erde stadionas yra lengvosios atletikos stadionas, talpinantis iki 25 000 žiūrovų, iš jų 3 000 po stogu. Čia ir toliau treniruojasi bei žaidžia antroji Borussia Dortmund vyrų komanda.
Katyčių valsčius

Katyčių valsčius buvo vakarų Lietuvoje. Centras – Katyčiai.
Kislusis baravykas

Išvaizda

Kepurėlė (5–12 cm skersmens) tvirta ir mėsinga, iš pradžių pusiau apvali, vėliau iškili ir galiausiai plokščia, kraštai dažnai užsilenkę žemyn. Luobelė matinė, aksomiška ir sausa, drėgnu oru šiek tiek lipni. Kotas 5–10 cm ilgio, pilnaviduris cilindriškas, ties pagrindu smailėjantis ir baigiasi šaknies pavidalo išauga. Vamzdeliai alyviniai, priaugę prie koto, lengvai atsiskiria nuo kepurėlės; poros didelės ir kampuotos. Trama kompaktiška, geltonos spalvos, švelnaus kvapo ir maloniai švelnaus (salsvo) skonio.
Spalvos kaita: kepurėlė žalsvai pilka arba raudonai rusva, paspaudus nusidažo tamsiai mėlyna spalva. Kotas raudonai rudas, prie kepurėlės geltonas, su raudonomis dėmelėmis, paviršius grūdėtas ir purus; perlaužus ar paspaudus, kaip ir jautrios poros, greitai nusidažo tamsiai mėlyna spalva. Geltona trama paspaudus ar perpjovus iškart nusidažo tamsiai mėlyna arba juosvai mėlyna spalva.

Augavietė

Dažniausiai sutinkamas lapuočių ir spygliuočių miškuose, ypač po ąžuolais, paprastaisiais bukais, eglėmis, taip pat parkuose.
Sezonas: liepa–spalis.
Šilutės rajono savivaldybė

Religija

Šiuo metu Šilutės rajono savivaldybėje gyvena įvairius tikėjimus išpažįstančių žmonių. Didžiausia dalis jų išpažįsta katalikybę (81,09 %), po jos seka evangelikai liuteronai (4,45 %), stačiatikiai (0,95 %) ir kiti (1,2 %).

Savivalda

Atstovaujamoji valdžia – Šilutės rajono savivaldybės taryba, vykdomoji valdžia – Šilutės rajono savivaldybės administracija.
Inturkė

Aplinkinės gyvenvietės

MOLĖTAI – 13 km
Ūta – 6 km 
 Joniškis – 14 km 
 PABRADĖ – 30 km

Architektūra

Inturkės planas linijinis. Centre – liaudiškojo romantizmo medinė Inturkės Švč. Mergelės Marijos Ėmimo į dangų bažnyčia, statyta XVIII a. viduryje – XIX a. pirmoje pusėje ir XVIII a. varpinė; jos žalvarinis varpas išlietas 1671 m., 1973 m. perkeltas iš Rudesos kapinių koplyčios. Vienanavę bažnyčios vidaus erdvę puošia giliais kesonais suskirstytos lubos, XVIII a. liaudiškojo baroko formų altorius, vertingi paveikslai („Šv. Barbora“, „Rožinio Švč. Mergelė Marija“, abu XVIII a., „Šv. Antanas“, XVIII a. pabaiga, „Švč. Mergelė Marija, pamynusi žaltį“, „Šv. Kazimieras“, abu XIX a., „Šv. Ambraziejus laimina Cezarį Teodorą“, 1873 m.), Kryžiaus kelio stočių paveikslai (1878 m., tapytojas Butkevičius). Paveikslo „Švč. Mergelė Marija su Kūdikiu“ aptaisai – XVIII a.
Inturkės Dievo Motinos Užtarėjos cerkvėje, statytoje 1860 m. yra vertingos ikonos („Šv. Sava Višeriškis“, XIX a. vidurys, „Šv. Marija Magdalietė“, „Šv. Elijas“, „Šv. Aleksandras Neviškis“, „Šv. Mikalojus“, 1889 m. ir jų aptaisai.
Sergejus Kiseliovas

Biografija

1926 m. baigė istoriją ir archeologiją Maskvos universitete, V. Gorodcovo mokinys. 1930 m. istorijos mokslų daktaras.
Nuo 1926 m. Maskvos universiteto dėstytojas, nuo 1939 m. profesorius. 1930-1962 m. dirbo ir TSRS mokslų akademijos Archeologijos institute. 1949-1962 m. žurnalo „Vestnik drevnej istorii“ vyr. redaktorius.

Mokslinė veikla

Tyrimų svarbiausios kryptys: Vidurio Europos, Rytų ir Pietryčių Azijos neolito – geležies amžiaus istorijos ir archeologijos tyrimai. Pagal archeologinius duomenis darė istorinius apibendrinimus. Veikale „Pietų Sibiro senovės istorija“ pateikiama Pietų Sibiro tautų istorija nuo akmens amžiaus iki valstybės susidarymo. 1928-1961 m. vykdė archeologinius tyrinėjimus Pietų Sibire, Vidurio Kazachijoje, Užbaikalėje, Altajuje. 1930-1956 m. vadovavo Sajanų-Altajaus ekspedicijai, 1947-1949 m. Mongolijoje, vadovavo Karakorumo, Chara-Balgaso ir Chadasano griuvėsių kasinėjimams. Parašė daugiau, kaip 120 mokslinių straipsnių ir veikalų.